צונח: ג'וקוביץ' הודח ברבע גמר מונטה-קרלו
צפו: הסרבי נכנע 6:2, 3:6, 7:5 לגופן, נדאל מחכה בחצי
מערכת אתר ערוץ הספורט | עודכן 22:55 21/04/2017
משהו רע עובר על נובאק ג'וקוביץ'. אחרי שהמדורג שני בעולם נכשל באוסטרליה, אקפולקו ובאינדיאן וולס, הסרבי הודח הערב (שישי) ברבע גמר טורניר מונטה קרלו אחרי שהפסיד 6:2, 3:6 ו-7:5 לדויד גופן הבלגי. בשלב הבא גופן יחכה לרפאל נדאל, אחרי שהספרדי גבר בשתי מערכות 4:6, 4:6 על דייגו שוורצמן הארגנטינאי.
הסרבי בן ה-29 ניצח את כל חמשת מפגשיו הקודמים מול גופן, אך הבלגי שמדורג במקום ה-13 בעולם פתח מצוין את המערכה הראשונה ושבר את ג'וקוביץ' פעמיים בדרך ל-2:6 מהיר אחרי 31 דקות בלבד. במערכה השנייה המדורג שני בעולם הצליח לחזור לעצמו ושבר את הבלגי בדרך ל-1:3 ושמר על ההגשות שלו עד ל-3:6 שהחזיר אותו למשחק.
גופן השיג 2 נקודות משחק במצב של 2:5 במערכה האחרונה, אך ג'וקוביץ' שוב הצליח לקום מהקרשים ולהשוות ל-5:5. בסופו של דבר, הבלגי סגר עניין במאני טיים בדרך לניצחון יקר וכרטיס לשלב הבא. מדובר באחד הניצחונות הגדולים בקריירה של הבלגי, שהחזיק עד הערב במאזן 14:0 שלילי מול שחקנים מהטופ 3.
גופן הצטרף גם לאלברט ראמוס-וינולאס, שהמשיך ביכולת הנהדרת שלו ואחרי שהימם את אנדי מארי בסיבוב הקודם גבר 2:6, 7:6, 2:6 על מארין צ'יליץ' בדרך לחצי הגמר. הספרדי יתמודד בחצי הגמר מול לוקאס פוי הצרפתי שניצח 0:6, 6:3, 5:7 את פאבלו קוואבס האורוגוואי.